정조 21년
丁巳閏六月十一日寅時上御熙政堂大臣備局堂上引見入侍時右承旨李儒慶記事官柳遠鳴事變假注書李記事官金景煥記注官金良倜右議政李秉模行工曹判書金文淳行上護軍金持默行禮曹判書閔鍾顯吏曹判書金載瓚行大護軍沈煥之行護軍徐有大李漢豐持平金光遇副校理洪秀晩以次進伏訖秉模曰日來庚炎甚劇聖體候若何上曰一樣矣秉模曰寢睡水剌之節何如上曰一樣矣秉模曰數日之暑可謂今年之最矣上曰以予頗不耐暑故意或人未必謂暑而予以爲暑矣秉模曰人莫不云然矣上曰近來雨澤漢南差少湖西則望雨似緊矣秉模曰日前之雨果川以南只得一鋤湖西則去月念後之雨未得均沾故近方惜乾矣上曰數日則以諸道獄案酬應頗多矣秉模曰聖念或慮其滯留不憚盛暑披覽過多下情不勝悶迫矣上曰雖暫時滯留亦無不可而此雖閏月異於他月必欲於數日內盡爲判下者意蓋有在而秋堂不能連續回啓反致間斷尤覺其勞然今則所餘漸無多矣秉模曰法官若能明白論理平允奏當則自上可以循例判下而此亦人才不古不能一一得當每勤措辭判付許多獄案幾乎無一度不然尤豈不仰費聰明乎實不勝伏悶矣上曰關西獄案之以速死與必死互爲說去於題辭跋辭法文中必死處速死處是何等區別處乎日字久近元犯生死實係於此而若是昧然刑官又從以泛稱必死寧不悶然乎我國士大夫鮮有讀律古人固亦爲悶而以挽近言之故相李性源最爲綜鍊故久任一年昔在先朝則如尹陽來鄭羽良姑無論故判書沈鏽在其時卿列未必超出等夷至今稱之善爲秋堂而近來秋曹事漸漸降殺時堂三人亦可謂翹楚而擧行乃如此良可歎也秉模曰安東李碩獄事回啓亦未知妥當矣上曰然矣李碩情節固爲絶悖而論以獄體則手犯者金尙謙也思謙雖曰僅具人形權女雖曰迷劣女人根委則由於思謙游說則出於權女如欲律以劫奪之律則孰當死而就當不死乎所當各取輸款之招於諸人仍又論列其誰當用律然後獄體始具而秋曹回啓有若已決之案而更不深究法意尙謙則始若嚴束而仍請次律思謙權女又不明白究竟豈不可駭乎秉模曰諸道錄啓之上來者似甚多矣上曰合爲三十四度而未及上來者亦不下二十餘度先從上來之案欲隨卽處決矣大抵有國之政孰有大於愼刑獄厚民生乎近所謂激揚等事未見其有效前三銓疏中靑雲綠樹惟汝進進云者予則曰年少口氣實有可取所謂父兄之勸子弟者莫不嚇之以官職曰進取者無咎退步者可懼爲此計者賊夫人之子而其疏能說得出來予所以謂可取也秉模曰世人皆能於官爵有恬退之心則豈非世道之幸乎上曰李書九今日亦不入來乎予方以金祖淳之辭免銓任爲可取而必欲使書九行公於有司堂上者似若矛盾而此有大不然者爵祿可辭必有蹈白刃之心然後可以判得書九果是白刃可蹈之人乎如有此心則何爲行公於備堂乎予見其備堂處義固已惡之如不欲行公則直不行公可也始似不欲行公終又行公果何所據乎此無他一種流來俗習纏繞沈痼內濟己私外遮人眼似入似出搖蕩如風枝今此力避有司是眞難進易退乎難進易退自難進易退國體公格自國體公格當於今日以漂人咨文事使之就議於左相矣書九果何人也以予作成陶鑄之故乃至於此而敢欲售此等之習乎予雖否德君師之責在予一人今日朝廷若知矯風正俗之惓惓苦心孰敢不惟令是從乎且其本末長短予所洞知其父李遠之事亦非不知而每以嘉善矜不能之意不欲索言矣秉模曰趙鎭寬處義與李書九同而其意則不至於自劃特不欲異同於其間矣上曰故重臣趙曮嶺伯遞歸後爲備局副提調多年不行公屢被譴責似此固執之處義容或有之豈有如書九之處義乎大抵近俗之引嫌巧避不欲正視淸顯之職百計圖得旣得之後必欲捱免雖疎遠之族若或同在銓曹則以此逡巡故近者有三大姓家不行銓官之擧矣仍敎文淳曰卿家曾有至親間同在銓曹之事耶文淳曰臣之五寸叔爲吏判時臣爲亞銓連有飭敎故不敢逡巡卽爲行公矣上曰人皆以恬讓爲外飾而躁進之心則滔滔皆然故相之請以十年爲加資之限者人或非之云而其意則出於稍寓防範欲矯習俗蓋亦不得已之論也今兵判之新除也與戶判爲至親而初不圖免卽爲出肅頗異習俗予甚偉之故旋許戶判之遞免矣當辭而不辭不當辭而辭均之爲非若使李書九處義合當則予將嘉奬之不暇豈欲强其不可强乎以此事前後筵敎不啻屢矣而聽若不聞無乃不能詳聞筵敎而然乎抑亦因近臣中是任之曲副而援以爲例乎徐龍輔則聞有微嫌於左相而減下是任非爲此耳勢多難强故也秉模曰今人每稱古人而古人處義亦不敢逕庭直遂如故相李畬以亡父遺敎力辭吏判而終不敢遂其志其時眷遇無異山林親之遺言其重又何如而義所不敢處不敢直遂況如書九之處義乎臣於筵退後謹當招致面傳下敎矣上曰咨文當否使之問于左相以來可也秉模曰王大妃殿氣候何如上曰一樣矣秉模曰向來症候快已差復乎上曰別無添劇矣秉模曰惠慶宮氣候何如上曰一樣矣上曰次對爲之秉模曰平安道殺獄罪人錄啓刑曹回啓判付內所謂永柔之孟春奉爲名漢之獄以速死之痕當速死之處纔經一宵便卽致命引嫌自刎旣在於處大未絶之前則犯手發明何益於獄事已成之後乎如法償命更無可疑勢將依前嚴訊以取服爲期之外豈有他語而速死處必死處雖曰同是成獄而法文之區別遠近日字段落不啻分明則道臣之題辭曰必死跋語曰速死自歸矛盾道臣之昧於律文如此道內重囚之枉死非辜可慮此等處不可寬恕當該道臣令政院捧現告付之廟堂以爲入啓勘罪之地事命下矣速死與必死用處不同條件各異一字之間所係甚緊則題辭跋辭之或稱必死或稱速死囫圇說去有若意義之初無區別者壞損獄體大關後弊該道臣朴宗甲罷職何如上曰爲先越捧一等可也出擧條秉模曰臣每伏讀勞逸之敎不勝惶汗關西獄案字樣其細最難看閱而如速死必死等字之違於法文處聖明無不畢燭於許多案覽閱之時而秋曹三堂擧皆泛看如臣無似又不能隨事淬礪仰弛聖令實不知何以爲計矣上曰近年以來精力漸不如前觀於勞逸之敎可以知此意而每見朝廷事幾乎忘寢矣秉模曰聖上每以朝象之不靖爲憂而臣於初元忝在侍從仰覩聖化之一新一番洞諭擧世同歸太和禁婚牌之所未及禁而幾乎成秦晉之好以殿下聖德神武何有乎今俗之丕變而尙稽徯志之治臣嘗竊歎者此也上曰今俗誠難矣眞所謂捉虎易捕蚤難嘗聞朴泰輔以錐捉蚤而終未捉之一箇牙兵容易捉虎古俗則强梁者多而今俗則如蚤者多矣左相每以措枉有餘而擧直不足爲言言固好矣如欲措枉則譬如捕蚤而不得徒使人臂痛也苟使承佐下風者擧措得宜而賢者在位能者在職則不期措枉而自可措枉矣蓋古之俗毒者如蛇難以解毒雄者如虎難以駕馭矣今之俗分而言之則奇形怪色合而言之則一汨董而已林下讀書之士雖有何處得來之歎鄕人之善者善之不善者非之亦難責於今世之人寧不慨歎乎秉模曰聖敎至當只切無臣之歎矣上曰卿亦當最難之時獨賢於廟堂之任誠亦悶矣秉模曰如臣庸姿何足有無於廟堂之事乎益不勝惶愧無地矣上曰今人坐不讀書幾乎皆然如直學李晩秀素有家庭之訓人品亦安靜朝紳中以多讀稱之而五倫行實弁卷之文使之撰出則屢易其稿而姑未訖工蓋其意必欲善作故尤未易稱意矣如李書九人或意其多讀而實則全不讀書向來天使徐某之對卽所謂該博而此等該博用於何處稱以考據之學而一轉則爲稗書小品再轉則當至於所謂邪學而後已曷若捨却其該博而留心於我東典古之大有所益乎向以北儒文體觀之質厚有氣力大勝於京儒之文此非多讀之效乎秉模曰北儒之文果可以驗其多讀矣上曰今人述作全無文力惟以靑紅黑白塗抹對偶而若論其俗下文字始製之人則也自不易大抵凡事貴在自得雖木牛流馬之制度依樣舊法則至易雖曲藝小技運智創物則極難文亦如此矣秉模曰以各道狀啓觀之近來吏文拘於對偶每有一實一虛之病蓋聞吏文惟以詳悉爲貴如筵奏擧條之不爲文采然後始爲謹嚴矣上曰非特狀啓無論某文字豈可專尙對偶乎跋辭贊揚之弊近果如何秉模曰飭敎之後此弊則頓無矣又曰左相以還弊事陳達而姑未稟處實未知其如何得當矣上曰還穀之弊言亦支離而一言而弊之曰盡分最爲百姓難支之弊盡分由於用耗用耗由於給代給代作俑於營閫之救弊先塞此路然後可除還弊矣秉模曰以臣愚見則退計四五十年前各道穀簿非不爲多而其時各邑幾皆犯盡分之罪道臣亦豈無所犯而其時糴弊之論不如近來者蓋由於營邑之不以爲言雄邑守令類多勢力繡衣亦從以彌縫及夫數十年來設或有小小潛分大體不敢私分常賑穀則漸縮而盡分穀則漸多在守令只有分給捧上之勞而便同執炙而不知其味於是乎糴弊之說無處不然道臣言之守令言之繡衣言之有若一國之中惟此糴弊爲最鉅而實則有不然穀少之邑則設使盡分在儲積則可悶而別無目前之弊穀多之邑雖山積如欲除弊不過一命令之間半留可也除耗可也歉歲則蕩減又或如年前咸陽處分亦無不可何憂乎穀多哉臣則以爲通一國論之患其穀少不患其穀多矣最是給代用耗之弊誠如聖敎而猝難獲其代此所以難處矣且念糴弊恐無關於安危之機最爲切悶者軍弊也與均役以前殆無異同然此則聖人在上而猶難着手惟有架漏牽補而已矣上曰四十年前穀簿比今爲少云矣秉模曰四五十年則未知而三十年前則豈不爲多乎上曰左相每以還耗之取用常切慨然而若半分則從前盡分取耗之用無以充補苟論其本如嶺邑救弊之劃得六萬石耗條亦豈謀國之道乎以公貨而給債蕩其債而還請國穀陵夷至於到處請得矣若果半留則守令設或潛自染指陸宣公奏議中以其所有禁其所無云者豈非糴弊準備語乎生民塗炭莫如近日軍弊雖未盡祛只罷保米亦可革一分之弊而此亦人存政擧然後始可議到矣秉模曰保米亦難遽議矣上曰其數無多禁御兩營不過爲六千石矣又敎曰平安道御史去月則慶月故欲待今月下送矣當此炎暑罪囚拷訊之際人命易傷雖曰亂民旣非時急之事且有暗行御史三朔治行之例故日前牌招來待而使之退俟欲於涼生後發送矣又敎曰綾恩君家山訟決處物議果如何耶秉模曰此訟是非其來已久嘗聞綾恩君家之借用在於國舅家宗孫孤寡之時而先朝處分旣嚴今番決處實爲至當矣上曰當初許給已是緹欽家零替之兆亦復奈何左相則以大宗爲言而此則似未必然若仰念長陵聖心則緹欽家之許山於綾恩家萬萬失着而旣已許之又欲禁之已經先朝嚴截之處分則更何敢容說乎今番發掘之奏手勢絶悖至犯貞敬夫人之葬此豈仁人君子所當爲之事而予於具庠所取者虛偉也如是處分實爲其家外面觀之則或似歇勘而緹欽旣死永祚又有七十祖母云旣作世世血怨骨讎又何必發配然後快於心耶使之未盡快於其心卽所以爲其家也秉模曰綾恩家以具明遠謂有和應而觀於査案可謂脫空矣上曰黃州築筒事左相曾有爲華城設施故右相因民訴欲爲査處而未決云卿其知之乎秉模曰果有査報而故相未及題送故臣以更査以報題送矣上曰浦戶五六十戶似爲不便旣曰民弊待査報善爲決處可也秉模曰浦民他民之利害多少爛加商量又問於華留後決處伏計矣敎秉模曰卿則就座備堂以次奏事可也持默曰北漢埋鹽處果詳問則訓倉所積之鹽爲五十石其外皆是炭也或埋於東門內或埋於文殊寺洞口矣上曰埋置今爲幾年云乎持默曰年數未及詳知矣上曰欲掘之則山脈無或有穿鑿之慮乎卿其問之詳錄以入可也上曰詣臺臺臣入來鍾顯曰前同知姜德恒上疏別無回啓者矣上曰如此猥越之疏何爲捧入其時承旨不可無警矣秉模曰褒忠奬節聖世令典是何等謹嚴處而向來前同知姜德恒疏中所請全沒倫序反歸瀆屑雖是老昏之致喉院之不爲退却無難捧入極爲未安當該承旨罷職何如上曰依爲之出擧條載瓚曰景慕宮官員勿拘詞訟直除守令事年前曾有下敎而無仍爲定式之命更爲一番稟定然後臣曹可以擧行故敢此仰達矣上曰仍爲定式可也出擧條載瓚曰六月有卿宰侍從被謫蒙放以下罪名蕩滌之下敎而李運彬以被謫蒙放獨漏於蕩滌似是不入於吏曹抄錄入啓之中故敢此仰達矣上曰李運彬其時入於抄入之中而抹下矣此後則年例歲抄中雖爲捧入而其外別有赦典之時勿爲擧論以此書壁可也煥之曰以李書九事下敎嚴截臣等震懍惶蹙無以仰達第伏念惟令是從之敎恐非十分至當矣聖德光明凡在臣鄰惟當贊襄欽頌而堯舜之朝亦有吁咈之美今此下敎伏未知如何也上曰卿言異於今人之言非不好矣惟令是從者蓋有激而發也李書九事果成說乎煥之曰書九非不知惶悚而問議之行似涉難處無怪其不欲往矣上曰難處則小公格則大凡事必謹於微故里名勝母曾子不入邑號朝歌墨子回車此則自遠而避自細而察書九之當初行公於備堂今忽自劃於有司此果何許處義乎苟有眞筒不行公之心則何不於備堂之任決其去就乎近俗所謂辭官非實心辭官則卽一弊習之大者若其宦情內熱淸要是艶及其得之也以若躁進之心反作要名之計究其心跡果是何如人也卿以惟令是從爲言而有不然者率性之爲道則於此無容人爲只循天命之性而已然則以率循亦謂之諂於天乎予之使書九行公者旣非悖於理則書九何不從予之令乎終不承順於當行之命令則是抗命也犯分也下敎雖加於此予未知其過也往大臣之家入見與否在前政官亦有如此之事容或有絜矩之道而屢次嚴飭之下不欲承膺破壞公格全無嚴畏是果何心煥之曰聖敎至此大體則臣豈不仰認而此非自朝家摧折必送之事矣上曰如此等事豈可不摧折乎旣曰矯俗而反爲循俗則可愧金祖淳之言矣其言雖與此事相反而如許習俗痛革然後朝廷之紀綱可以立矣大抵此人出入無常太近柔弱比如稚弱處子婚嫁之前必藉手母及其長成傳粉抹朱足可自爲而猶待手母之手然則老而産子娶婦尙有手母乎又敎曰卿不見鳥雛乎見庭除鳥雀則雛雀之毛羽已成者足可自啄自哺而見其母雀則張翼開嘴半粒之微若將不能啄食者然苦索母雀之哺之此亦可以反隅矣凡人情習熟則少有嚴畏之心雷霆之聲人所罕聞也故聽必畏之人之聲以其慣聞而耳熟故當畏而不畏今之俗習末如之何矣皇天無親惟德是親予於此句每熟誦之矣今日廷臣亦知惟命不于常之義可也秉模曰臣則以爲上所命令至正至當則惟恐不能惟令是從矣有大曰本營兼把摠守令十二窠卽本營把摠自辟窠也以把摠間間差擬乃是古規而近來則此法全廢豈無把摠輩抑鬱之歎乎大政當前而今適有窠申飭銓曹復舊收用何如上曰依爲之出擧條漢豐曰各道兼營將守令兵使擧皆殿最而咸鏡之北道及平安道元無是規北道則名號旣稱衛將其不爲殿最或不無所據至於平安道則營將考績比他道尤當自別而獨無殿最者揆以事例非但斑駁亦無管轄之意此後則依諸道例一體殿最恐合事宜故敢此仰達矣上曰大臣之意何如秉模曰如欲警飭則雖不別書殿最自有其道關西之不以營將別立名號意亦有在臣意則不如仍舊勿書矣上曰依爲之出擧條上曰臺臣進前光遇進伏上曰啓辭只擧結語可也光遇曰請寢李汝節定配之命更令王府嚴覈取服施以當律上曰不允出擧條上曰鄕人登筵如有可言之事奏對可也光遇曰無所懷矣命大臣備堂先退秀晩曰今日賓對有追後詣臺臺臣入侍之命而承旨不能諦聽傳布致使臺臣未及登筵事甚未安當該承旨推考何如上曰依爲之出擧條仍命退諸臣以次退出